Finančná správa Slovenskej republiky

Finančná správa Slovenskej republiky je orgán štátnej správy Slovenskej republiky v oblasti daní, poplatkov a colníctva. Jeho hlavným poslaním je „efektívnym výberom a správou daní a cla napĺňať príjmovú časť štátneho rozpočtu a rozpočtu EÚ, ochrana ekonomických záujmov štátu a ochrana výdavkovej časti štátneho rozpočtu“. Finančná správa je rozpočtová organizácia v kapitole Ministerstva financií. Prezidenta Finančnej správy vymenúva a odvoláva minister financií Slovenskej republiky. Súčasným prezidentom je Ing. Jiří Žežulka, ktorý bol do funkcie vymenovaný 19. novembra 2020. Nahradil dočasnú prezidentku Danielu Klučkovú, ktorá v júli 2020 nahradila Lenku Wittenbergerovú, ktorá bola odvolaná ministrom financií Eduardom Hegerom. Podľa zákona č. 333/2011 Z. z. je súčasťou Finančnej správy:
 Finančné riaditeľstvo
 Daňové úrady (8 daňových úradov, 1 úrad pre vybrané hospodárske subjekty, 39 pobočiek daňových úradov a 42 kontaktných miest daňových úradov)
 Colné úrady (9 colných úradov, 57 pobočiek colných úradov, 17 staníc colných úradov)
 Kriminálny úrad finančnej správy
 Kompetečné centrum finančných operácií (sídliace podľa Výročnej správy v Banskej Bystrici)

História 
Finančné riaditeľstvo SR vzniklo 1. januára 2012 spojením Colného riaditeľstva SR a Daňového riaditeľstva SR. Daňové riaditeľstvo SR predtým sídlilo v Banskej Bystrici. K 1. januáru 2015 sa plánovalo zlúčenie daňových a colných úradov do finančných úradov. Finančné riaditeľstvo sa k 1. januáru 2013 presunulo z Bratislavy do Banskej Bystrice, ale počas roka 2012 sa preň nenašlo vhodné sídlo. Sídlo organizácie bolo v Banskej Bystrici, ale finančné riaditeľstvo sídlilo v Bratislave. Najneskôr v novembri 2016 je finančné riaditeľstvo v Banskej Bystrici.

Činnosť 
Na rok 2012 boli rozpočtované daňové príjmy na úrovni 9 227,9 mil €, skutočne vybratých bolo 8463,8 mil €, čo je plnenie na 91,72%. Z uvedených príjmov bolo skutočne vybraté daňovou správou 44,4% a colnou správou 55,6%. Na Slovensku bolo v roku vybratých 2 695,3 mil €. na DPH.

Začiatkom roka 2012 bola situácia vo Finančnom riaditeľstve označená za „chaos“ po tom čo po dobu 40 dní nefungoval informačný systém. Nový riaditeľ Kompetenčného centra a Miroslav Mikulčík mal v januári 2012 zrušiť zmluvu s dovtedajším dodávateľom systému a uzavrieť novú s firmou kde sám predtým pôsobil. Neskôr sa prešlo späť na „staronový systém“.

Referencie

Externé odkazy 
 Finančná správa Slovenskej republiky

Ministerstvo financií Slovenskej republiky
Úrady Slovenskej republiky